kardosdrur/scandi-wiki huggingface dataset:
Goodge Street Station

Goodge Street Station er en London Underground-station på Tottenham Court Road. Den er på Northern line mellem Tottenham Court Road og Warren Street og ligger i takstzone 1.

Historie 
Den blev åbnet den 22. juni 1907 som Tottenham Court Road, men skiftede til det nuværende navn den 3. september 1908, da der blev bygget en skiftestation mellem de tidligere separate Northern line- og Central line-stationer ved den nuværende Tottenham Court Road.

Den er en af de få Underground-stationer, der stadig er afhængige af elevatore frem for rulletrapper til at fragte passagerer til og fra gadeniveau. Ligeledes er det en af de få Underground-stationer med elevatorer, der benytter den oprindelige opsætning med separate ud- og indgangsområder.

Selvom stationen er meget travl i myldretiderne, er flowet meget ensrettet. Meget få personer går ind på stationen, når hovedparten forlader den og vice versa, og fire fulde elevatorer i den ene retning, returnerer ofte med kun meget få personer.

Bunker 
Goodge Street er en af otte London Underground-stationer, der har en bunker fra 2. verdenskrig nedenunder sig.

Fra slutningen af 1943 og til slutningen af 2. verdenskrig blev Goodge Street-bunkeren benyttet af SHAEF. Der var herfra den 6. juni 1944, at General Eisenhower, Supreme Allied Commander Europe, udsendte meddelelsen om invasionen af Frankrig. Bunkeren har to indgange – en på Chenies Street (på billedet nedenfor) og den anden på Tottenham Court Road ved siden af den amerikanske kirke.

Efter krigen fungerede bunkeren som et hostel, med plads til op til 8000 soldater.

I populærkulturen 
Den tidligere bunker var location for store dele af Doctor Who-serien The Web of Fear. I historien nævnes bunkerens tidligere anvendelse under 1. verdenskrig, og udgangen i Chenies Street.

Stationen er ramme for sangen "Sunny Goodge Street" fra Donovan-albummet Fairytale fra 1965.

Galleri

Referencer

Eksterne henvisninger 

 London Transport Museum fotografisk arkiv 
 Goodge Street Station, 1925 
 Flere billeder af Goodge Street Station

Northern line-stationer
Camden
Great Portland Street Station

Great Portland Street Station er en London Underground-station nær Regent's Park. Den er mellem Baker Street og Euston Square på Circle, Hammersmith & City og Metropolitan lines. Den er i takstzone 1.

Stationen var en del af verdens første undergrundsbane, Metropolitan Railway, der blev åbnet mellem "Bishop's Road" (nu Paddington) og "Farringdon Street" (tæt på den nuværende Farringdon Station). Den blev åbnet den 10. januar 1863 som "Portland Road" og fik sit nuværende navn den 1. marts 1917.

I området ligger blandt andet Regent's Park og Post Office Tower. Stationen ligger meget tæt på Regent's Park Station, der er på Bakerloo line.

Stationen ligger overfor International Student Houses hovedbygning, et studenterresidens og vandrerhjem, og er også nær Harley Street, der er berømt for sine doktorer og kirurger.

Stationen er i gåafstand fra både Regent's Park og Warren Street Stationer.

Transportforbindelser 
London buslinjer 18, 27, 30, 88, 205, 453, C2, 113, 139, 189 og natlinje N18.

Galleri

Referencer 

Circle line-stationer
Hammersmith & City line-stationer
Metropolitan line-stationer
City of Westminster
Lige nu

Lige nu er det fjerde studiealbum fra den dansk-grønlandske sangerinde Julie, der blev udgivet den 2. februar 2009 på Mermaid Records. Det er hendes første dansksprogede album, og sangene er primært skrevet af Julie i samarbejde med Mads Haugaard og Marcus Winther-John, samt produceret af Haugaard. Førstesinglen "Moment's Bliss" er titelnummeret til TV3-serien 2900 Happiness.

Trackliste

Hitlisteplacering

Referencer 

Julie-album
Album fra 2009
High Street Kensington Station

High Street Kensington Station er en London Underground-station på Kensington High Street.

Stationen er på Circle line mellem Gloucester Road og Notting Hill Gate og på District line mellem Earl's Court og Notting Hill Gate. Den ligger i takstzone 1.

Stationskomplekset indeholder detailforretninger (inklusive en Marks & Spencer og en Pret A Manger). Selve stationen har fire perronspor – to gennemkørselsspor og to vendespor. Spor 1 benyttes til Circle line mod uret og vestgående District line-tog mod henholdsvis Gloucester Road og Earl's Court. Spor 2 benyttes til Circle line med uret og østgående District line-tog mod Edgware Road. Spor 3 og 4 benyttes til vendende District line-tog fra Earl's Court. Spor 3 benyttes som regel af Olympia-togene og spor 4 benyttes oftest kun først og sidst på dagen. Der var tidligere et venterum mellem spor 2 og 3, men dette blev lavet til et personalerum for lokomotivførerer kort før Circle lines forlængelse til Hammersmith blev implementeret i december 2009.

Lige syd for stationen diverger Circle og District lines.

Det typiske betjeningsmønster uden for myldretiden er for denne station:
 14 tog pr. time til Edgware Road via Paddington (6 tog er District line og 8 tog er Circle line)
 6 tog pr. time til Wimbledon via Earl's Court (District line)
 3 tog pr. time til Kensington (Olympia) via Earl's Court (District line)
 8 tog pr. time mod uret på Circle line via Victoria og Embankment til Hammersmith

Transportforbindelser 
London buslinjer 9, 10, 27, 28, 49, 52, 70, 328, 452, C1, natlinjer N9, N28, N31, N52 og fjernbuslinje 701/702.

Galleri

Referencer 

Circle line-stationer
District line-stationer
Kensington and Chelsea
Pescetarisme

Pescetarisme eller pesco-vegetarisme er navnet på en retning inden for vegetarisme, eller en diæt, som udelukker alt kød, undtagen fisk, skal- og krebsdyr.

Referencer 

Vegetarisme
Ernæring
Hyde Park Corner Station

Hyde Park Corner Station er en London Underground-station nær Hyde Park Corner i Hyde Park. Den ligger i takstzone 1, mellem Knightsbridge og Green Park på Piccadilly line.

Historie 
Stationen blev åbnet af Great Northern, Piccadilly and Brompton Railway den 15. december 1906. Den oprindelige stationsbygning, designet af Leslie Green, findes stadig syd for vejkrydset, med sine bemærkelsesværdige okseblodsrøde fliser. Indtil juni 2010 fungerede den som pizzeria. Bygningen har ikke været benyttet af stationen siden begyndelsen af 1930'erne, hvor stationen blev udstyret med rulletrapper i stedet for elevatore. Elevatorskaktene benyttet nu til ventilation.

Da stationen blev ombygget med rulletrapper, blev den næste station mod øst, Down Street, der havde lave passagertal, taget ud af drift.

Den er en af de få stationer, der ikke har nogen tilknyttet bygning på overfladen, hvilket gør stationen fuldstændig underjordisk. Den nuværende indgang til stationen har adgang fra gangtunneler under Hyde Park Corner-krydset.

Når den centrale del af Piccadilly line er lukket (som fx efter terrorangrebet i London 2005), er stationen endestation for banens vestlige del, da der er en nødtransversal umiddelbart øst for stationen.

Stationen blev renoveret i 2009, som en del af Transport for Londons investeringsprogram Transforming the Tube.

Transportforbindelser 
London buslinje 2, 9, 10, 14, 16, 19, 22, 36, 38, 52, 73, 74, 137, 148, 414, 436, C2, natlinjer N9, N16, N19, N22, N38, N52, N73, N74 og N137.

Galleri

Referencer 

Piccadilly line-stationer
City of Westminster
Yabusame

Yabusame (流鏑馬, Yabusame) er en japansk form for bueskydning, hvor skytten til hest med en pil med en såkaldt "majroe-spids" skyder til måls. Yabusame stammer fra Kamakura-perioden, hvor shogun Minamoto no Yoritomo organiserede træning i bueskydning, da han så, at hans samuraier var for dårlige til dette.

Majroe-spidsen stammer fra en episode under slaget ved Yashima i 1185, hvor Genji-samuraien Nasu no Yoichi viste sin færdighed ved på meget lang afstand at skyde en pil med majroe-spids af sted og ramme den vifte, som modstanderne fra Heike-klanen havde sat op til spot.

Yabusame er både et religiøst ritual og en konkurrence som afholdes ved en række templer i blandt andet Kamakura, Tokyo og Kyoto.

Kasagake er en anden nær beslægtet rytterdisciplin  som oftest blandes sammen med yabusame, hvor de tekniske færdigheder med buen er i større fokus og de religiøse og ceremonielle aspekter ikke er nær så udprægede.

Eksterne henvisninger 

ogasawara-ryu.gr.jp

Bueskydning
Japansk kampsport
Lambeth North Station

Lambeth North Station er en London Underground-station i Lambeth-distriktet, ved krydset mellem Westminster Bridge Road og Baylis Road. Stationen er betjent af Bakerloo line, og ligger mellem Elephant & Castle og Waterloo i takstzone 1. Adressen er 110 Westminster Bridge Road, og det er den nærmeste Underground-station på Imperial War Museum.

Historie 
Stationen er tegnet af Leslie Green og blev åbnet af Baker Street and Waterloo Railway den 10. marts 1906 under navnet Kennington Road. Den var banens midlertidige sydlige endestation indtil 5. august 1906, hvor Elephant & Castle Station åbnede. Stationens navn blev ændret til Westminster Bridge Road i juli 1906 og blev igen ændret, til Lambeth North, i april 1917.

Klokken 03:56 den 16. januar 1941 ramte en 1800 kg tysk "Satan" 1. generationsbombe et nærliggende vandrerhjem på 92 Westminster Bridge Road. Shokbølgen medførte betydende skader til den sydgående tunnel, hvor 28 personer, der havde søgt ly her, kom til skade. En af disse døde på hospitalet 15 dage senere. 37 elementer i den beskadigede tunnel blev fuldstændigt udskiftet, 15 delvist udskiftet og 26 m perron ombygget. Der kørte ikke tog gennem stationen indtil 95 dage efter bombningen.

Stationen var lukket sammen med resten af banen syd for Piccadilly Circus, for at forbedre tunnellen mellem 9. november 1996 og 14. juli 1997.

Layout 
Der er to spor i separate tunneller. Stationen har to elevatorer og en spindeltrappe for at forbinde gadeniveau med perronniveau (ca. 21 m nedenunder).

Transportforbindelser 
London buslinjer 12, 53, 59, 148, 159, 453 og natlinje N109.

Galleri

Referencer

Eksterne henvisninger 

 London Transport Museum fotografisk arkiv 
 Stationen vist med navnet "Westminster Bridge Road", 1906 
 Lambeth North Station, 1925 

Bakerloo line-stationer
North Station
Lancaster Gate Station

Lancaster Gate Station er en London Underground-station nær Lancaster Gate på Bayswater Road i Bayswater (City of Westminster), nord for Kensington Gardens. Stationen er betjent af Central line, og ligger mellem Queensway og Marble Arch i takstzone 1.

Historie 
Lancaster Gate Station blev åbnet den 30. juli 1900 af Central London Railway (nu Central line). Den oprindelige stationsbygning var i et typisk design af banens oprindelige arkitekt Harry Bell Measures. Den blev revet ned og en ny overfladebygning konstrueret som en del af byudviklingen ovenover stationen i 1968. Byudviklingen var designet af T P Bennett & Son, som en kontorblok, men blev kort efter konverteret til et hotel. I 2004-05 fik hotellets nederste etager fik ny beklædning i hvid sten, efter design af Eric Parry Architects. Hotellet fik byggetilladelse til den nye beklædning, inklusive stationens facade, men dette blev aldrig udført.

Renovering 
Stationen var lukket fra 3. juli 2006 og indtil 13. november 2006, så elevatorerne og stationen kunne blive renoveret. Stationens kroniske elevatorproblemer blev vurderet som en sikkerhedsfare og ubelejligt for passagerne af Transport for London. Passagertallene er øget gennem årene, hvilket har medført at der ofte er trængsel i stationens lille billethal, især i weekenderne, på grund af de utallige hoteller i området.

Beliggenhed 
Stationen ligger i gåafstand fra Paddington Station, hvilket giver en bekvemt skiftemulighed mellem Central line og fjerntogsstation, selvom dette ikke er fremhævet på netværkskortet.

Transportforbindelser 
London buslinjer 46, 94, 274, 148 og 390.

Galleri

Referencer 

Central line-stationer
City of Westminster
Bobby Sands

Robert Gerard Sands, kendt som Bobby Sands (9. marts 1954 – 5. maj 1981), var medlem af Provisional Irish Republican Army, en udbrydergruppe af det oprindelige IRA.

Biografi 
Sands var i 1972 blevet arresteret for våbenbesiddelse, og efter sin løsladelse i 1976 blev han mistænkt for deltagelse i flere voldelige episoder, selv om han ikke blev dømt herfor. Han blev dog i 1977 idømt 14 års fængsel for våbenbesiddelse på ny.

Mens han sad i fængsel i Long Kesh, skrev både poesi og journalistisk materiale, og han blev i 1980 valgt af sine medindsatte IRA-fanger som deres leder. I den egenskab krævede han, at IRA-fangerne skulle behandles som politiske fanger frem for som almindelige indsatte. For at påberåbe sig omverdenens forståelse for kravet gik Bobby Sands og efterhånden flere andre IRA-fanger i sultestrejke, for Sands' vedkommende begyndte det 1. marts 1981.

Kort efter, at han var begyndt på sultestrejken, døde et nordirsk parlamentsmedlem, og en række af Sands' støtter organiserede, at han skulle stille op til det ekstraordinære valg, der efterfølgende skulle finde sted. Det lykkedes derved Bobby Sands at blive valgt som nyt parlamentsmedlem med snæver margen, mens han sad i fængsel og var i sultestrejke. Han blev i øvrigt det yngste parlamentsmedlem nogensinde på den tid. Som følge af denne særlige situation blev der senere samme år vedtaget en lov, hvoraf det fremgik, at indsatte i fængsler ikke er valgbare.

Sultestrejken fortsatte, og den endte med, at Bobby Sands døde efter 66 dages mangel på indtagelse af føde. Dette førte til en ugelang opstand i Nordirland, og ved Sands' begravelse mødte omkring 100.000 mennesker til processionen.

Betydning 
Yderligere ni af Sands' medfanger døde efterfølgende af den sultestrejke, som var blevet sat i gang i Long Kesh. Disse sultestrejker gav IRA stor mediebevågenhed og satte fornyet gang i konflikten i Nordirland. Sands' død gav endvidere genlyd i det meste af verden med varierende reaktioner.

Bobby Sands er i flere sammenhænge efterfølgende blevet en slags martyr for IRA og andre oprørere. Der er skrevet flere sange om ham, lige som han er blevet portrætteret i forskellige film. En af disse er Hunger fra 2008, som blev instrueret af den britiske kunstner Steve McQueen, og den vandt prisen for bedste debutantfilm ved filmfestivalen i Cannes i 2008.

IRA-medlemmer
Leicester Square Station

Leicester Square Station er en London Underground-station, beliggende på Charing Cross Road, lidt øst for selve Leicester Square.

Stationen er på Northern line mellem Charing Cross og Tottenham Court Road, og på Piccadilly line mellem Piccadilly Circus og Covent Garden. Den ligger i takstzone 1.

På tidlige planer var stationen kaldet Cranbourn Street, men det nuværende navn blev benyttet, da stationen blev åbnet af Great Northern, Piccadilly and Brompton Railway den 15. december 1906.

Som de øvrige stationer på de oprindelige dele af Piccadilly og Northern lines blev stationen oprindeligt anlagt med elevatoradgang til perronerne. I 1920'erne steg passagertallene, da Northern line blev forlænget mod nord til Edgware og mod syd til Morden, og forventningen om endnu en stigning med 1930'ernes forlængelser af Piccadilly line gjorde, at stationen blev ombygget under jorden i begyndelsen af 1930'erne. Nye stationsindgange med en ny underjordisk billethal blev anlagt. Som med den lignende underjordiske billethal, der tidligere var bygget på Piccadilly Circus, blev denne udgravet delvist under kørebanen. Herfra blev tre sæt rulletrapper ført ned til begge perronsæt. De overflødige elevatorer blev fjernet, men elevatorskaktene forblev i brug som ventilationsskakte. Den ombyggede station åbnede i 1935.

Rulletrapperne ned til Piccadilly line var med sine 54 m de længste i hele Underground-netværket, indtil ombygningen og genåbningen af Angel i 1992, der overgik Leicester Square med sine 60 m lange rulletrapper.

Kontorer over den røde terracotta-stationsbygning på østsiden af Charing Cross Road bliver benyttet af Northern line-personale.

Transportforbindelser 
London buslinjer 14, 19, 24, 29, 38, 176, natlinjer N5, N20, N29, N38, N41 og N279.

Se også 
 Leslie Green – arkitekt bag den oprindelige stationsbygning
 Charles Holden – arkitekt bag den nye billethal og indgange

Referencer

Eksterne henvisninger 

 London Transport Museum fotografisk arkiv 
 Leicester Square Station før bygningen ovenover var anlagt, 1907 
 Leicester Square Station, 1925 
 Oprindelig billethal, 1927 
 Ny indgang på sydsiden af Cranbourne Street, 1935 
 Ny underjordisk billethal efter åbningen i 1935 
 Ny indgang på hjørnet af Little Newport Street (nu lukket), 1955 
 Underground Journeys  Charles Holdens værker for London Underground, fra Royal Institute of British Architects
 Leicester Square  Skitser og historie
 Rulletrapper 

Piccadilly line-stationer
Northern line-stationer
Camden
Stephan Petersen

Stephan Petersen (født 15. november 1985) er en dansk fodboldspiller på midtbanen, der i øjeblikket spiller for HB Køge. Stephan Petersen kan dække begge kanter på midtbanen samt angrebet.

Karriere

FC Nordsjælland 
Som 19 årig blev Petersen i sommeren 2005 hentet fra Køge BK til Superligaklubben FC Nordsjælland. Han debuterede kort efter den 20. juli 2005 mod SønderjyskE. Allerede efter et halvt år i FC Nordsjælland fik Petersen forlænget kontrakten med klubben frem til udgangen af 2009.

AGF 
Stephan Petersen blev hentet til AGF fra FC Nordsjælland på en fri transfer i januar 2010. I december 2012 forlængede Petersen aftalen med AGF, så den nu løb frem til sommeren 2015.
 Kontrakten blev efterfølgende forlænget tidligt i 2015 frem til sommeren 2016. Efter trænerskiftet i vinteren 2015/16 var det usikkert, om Petersen ville fortsætte i AGF, men parterne blev sidst på foråret enige om en forlængelse frem til sommeren 2017.

Silkeborg IF 
Fra sommeren 2017 skiftede Stephan Petersen til Silkeborg IF
på en to årig kontrakt.

Referencer

Eksterne henvisninger 
 
 FC Nordsjælland-profil 
 Stephan Petersen  på AGF.dk
 Stephan Petersen, all-time Superstats.dk
 Officiel Superliga-statistik
 Barndomsvenner genforenes i AGF 

Fodboldspillere fra Danmark
Fodboldspillere fra Køge Boldklub
Fodboldspillere fra FC Nordsjælland
Fodboldspillere fra AGF
Personer fra Frederiksberg
Bremangerlandet

Bremangerlandet er en ø i Bremanger kommune i Vestland i Norge. Området er 153 km2. Det højeste bjerg er Hornelen, 860 meter. I dag er øen forbundet til fastlandet via den undersøiske Skatestraumtunnelen.

Den fraflyttede Vetvika 
På Bremangerlandet nordvestlige side, ud mod det åbne storhav, ligger den fraflyttede bygd Vetvika. De sidste flyttede derfra i efteråret 1951. Fraflytningen skyldtes forståelsen af, at man aldrig ville opnå elektricitet eller vejforbindelse. De år, der var skole i Vetvika, var læreren der i to uger, så to uger et andet sted. Hvis vejret ikke tillod ham at ankomme med båd, måtte han gå over bjerget. Men omkring 1900 havde der boet 36 fordelt på gårdene Solheim, Vetvik og Vollen. Mejeriprodukterne blev sendt til Bergen og holdt højt kvalitet. På gården Solheim var der 120 mål indmark, tyve køer og omkring 100 får. Om sommeren blev der fisket laks; om vinteren var der torsk næsten udenfor stuedøren. Folketallet voksede efter 1850. Kartoffel- og kornavlingerne kunne være gode, selv om kartoffelplanterne iblandt blev skadet af saltet i havgusen. Vejrforholdene var barske. Da Anders Endreson fra Vetvika skulle fejre bryllup med Marta Monsdatter fra Førde, tog han til Grotle for at hente måske så mange som elleve bryllupsgæster. Undervejs omkom de alle. Bryllupsfesten blev i stedet gravøl. Anders, der som otteårig havde mistet sin far på havet, efterlod sig en gravid fæstemø. Disse vejrforhold fik amtet til at bevilge penge til oprettelsen af en nødhavn med mole på Vetvika. Molen stod færdig i 1901 og blev til glæde også for fiskere, der drev torskefiskeri nordvest for Olderveggen. Fremmede fiskere kom også efter torsken, og "et Overfald af Søndenkuling paa Havet [var] langt mere farlig end for Hjemmefolket, da de fremmende er mindre kjendt." I 1907 måtte 72 fiskere søge læ i Vetvika på samme tid. Vejret var også afgørende, da Vetvika i 1923 sin egen gravplads. Det var besværligt og ofte farligt at ro til kirken på Grotle og senere Frøyen.

Shetlandsfarten under krigen 
Med sin afsides beliggenhed var Vetvika et udmærket startsted for persontransport til Shetland under anden verdenskrig. Det gik godt frem til efteråret 1942, da Gestapo fattede mistanke og arresterede Ole Wilhelmsen Gangsøy og Ivar Solheim. Gangsøy sonede på Grini, mens Solheim blev sendt til Sachsenhausen, hvor han sad i dødscelle for at henrettes, men blev reddet af De hvide busser og kom hjem med livet i behold.

Noter

Eksterne henvisninger 
 Tur til Veten i Bremanger

Øer i Vestland
Bremanger
Franjo Tuđman

Franjo Tudjman (kroatisk Franjo Tuđman, født 14. maj 1922, død 10. december 1999) var Kroatiens første præsident og var indsat fra 1990 frem til sin død.

Han tilhørte det politiske parti Kroatiske Demokratiske Union HDZ.

Referencer

Eksterne henvisninger 

Kroatiens præsidenter
Politikere fra Kroatien
Mit Helbred

Mit Helbred er et dansk helsetidsskrift, som blev grundlagt af Ole Vesterggard. Det første nummer udkom februar 1991.

Grundlæggeren og redaktøren 

Ole Vestergaard er uddannet biolog, men valgte efter endt uddannelse at lade sig ansætte som lægebesøger i det danske medicinalfirma Dumex. Hans ansættelse i medicinalindustrien kom ud over at være lægebesøger til at omfatte arbejdet som produktspecialist og international produktchef. Da han i 1991 selv sagde sit job op som international produktchef i Gea for at starte tidsskriftet Mit Helbred, havde han intet kendskab til alternativ medicin (eller komplementær medicin) eller til bladdrift. Han mente imidlertid, at der var behov for et tidsskrift, der går på tværs af faggrænser og er uvildigt og uafhængigt og giver plads for det alternative. Et forum hvor forskellige typer alternative behandlere kan blive inspireret af hinanden og af mere etablerede behandlere som for eksempel læger, der også kan bidrage til bladet og her har mulighed for at læse om andre metoder.

Bladets ide og skribenter 

Bladet/tidsskriftets idé er fortsat at åbne for de alternative/komplementære behandleres erfaringer i et kvalificeret forum, hvor andre faggrupper i sundhedssektoren samtidig kan komme til orde. Ud over redaktøren, Ole Vestergaards egne artikler og redaktionelle indlæg kendetegnes bladet gennem årene af en bred vifte af såvel kendte som mindre kendte skribenter fra både det alternative/komplementære område og fra de etablerede behandlingsformer, men med den fyldigste repræsentation fra det alternative/komplementære område.

Skribenter gennem årene 

Blandt bladets skribenter kan nævnes:
 Ole Vestergaard
 Claus Hancke
 Doris Damsgaard
 Petra Vestergaard Pedersen
 Annie Nielsen
 Hugo Hørlych Karlsen
 Maria Damhus
 Eva Lydeking

Målgruppe 

Mit Helbred henvender sig både til almindelige, grønne sundhedsbrugere og helhedsorienterede sundhedsfagfolk. Blandt fagfolk går tidsskriftet/magasinet på tværs af faggrænser.

Eksterne links 

 Mit Helbreds hjemmeside
 Naturlægemiddelkataloget

Sundhed
Etableret i 1991
Tidsskrifter fra Danmark
Samoa Joe

Nuufolau Joel Seanoa (født 17. marts 1979) er bedre kendt under ringnavnet Samoa Joe, er en amerikansk wrestler, der er på kontrakt med World Wrestling Entertainment (WWE).

Før han fik sin debut i TNA i juni 2005, wrestlede Seanoe i Ring of Honor (ROH), hvor han var holdt ROH World Championship i 21 måneder, hvilket er en rekord. I de første 18 måneder i TNA var Samoa Joe ubesejret og tabte i den periode aldrig en kamp via pinfall eller ved at give op. Sejrsrækken kom dog til en ende, da han blev besejret af Kurt Angle ved TNA's Genesis i 2006. 

Samoa Joe har i sin karriere vundet TNA's VM-titel, og han har desuden også vundet TNA X Division Championship og TNA World Tag Team Championship. I 2005 vandt han Super X Cup-turneringen, og i 2008 blev han vinder af den årlige King of the Mountain match. I Ring of Honor vandt udover ROH's VM-titel også ROH Pure Championship.

Eksterne henvisninger 

 
 

Wrestlere fra USA